**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351, fax**: **2674022211,** web site: [**www.eakp.gr**](http://www.eakp.gr)**,** email: **info@eakp.gr**

 **Αθήνα 29 Σεπτεμβρίου 2018**

**ΔΕΛΤΙΟ ΤΥΠΟΥ**

**ΓΙΑ ΤΟΝ ΤΡΑΓΙΚΟ ΘΑΝΑΤΟ ΣΥΝΑΔΕΛΦΟΥ ΠΥΡΟΣΒΕΣΤΗ ΣΤΙΣ ΣΕΡΡΕΣ**

**Η Ενωτική** **Αγωνιστική Κίνηση Πυροσβεστών εκφράζει τα θερμά της συλλυπητήρια στην οικογένεια και τους οικείους του συνάδελφου Σάββαρη Σάββα που έχασε την ζωή του κατά την κατάσβεση αγροτικής πυρκαγιάς στο Λιμνοχώρι Σιδηροκάστρου Σερρών.**

Ο συνάδελφος Σάββαρης Σάββας, 44 χρόνων, ήταν παντρεμένος και πατέρας δύο παιδιών και, υπηρετούσε στο Π.Κ. Σιδηροκάστρου Σερρών. Ο θανάσιμος τραυματισμός του επήλθε όταν κατά τη διάρκεια της κατάσβεσης της παραπάνω πυρκαγιάς ο αδικοχαμένος συνάδελφος ήρθε σε επαφή με κομμένο καλώδιο της μέσης τάσης του δικτύου μεταφοράς ηλεκτρικής ενέργειας.

Το τραγικό συμβάν που εξελίχτηκε στις Σέρρες καταδεικνύει τις αρνητικές συνέπειες που έχουν για τη σωματική ακεραιότητα και τη ζωή των πυροσβεστών η εντατικοποίηση της εργασίας και η έλλειψη μέσων ατομικής προστασίας και μέτρων ασφαλείας στους χώρους που επιχειρεί το προσωπικό του Πυροσβεστικού Σώματος.

Επίσης καταδεικνύει και τις συνέπειες που μπορεί να έχει στις ζωές μας και η ελλιπής συντήρηση των δικτύων μεταφοράς ηλεκτρικής ενέργειας ως αποτέλεσμα της προωθούμενης απελευθέρωσης και ιδιωτικοποιήσεων στον κλάδο της Ενέργειας.

Δεκαπέντε χρόνια από την επέκταση και για τους πυροσβέστες των διατάξεων του Νόμου 1568/85 για την " Υγιεινή και ασφάλεια των εργαζομένων " τόσο η τωρινή κυβέρνηση όσο και οι προηγούμενες αρνούνται να εκδώσουν τα σχετικά προεδρικά διατάγματα για την εφαρμογή τους και στις εγγενείς δραστηριότητες ( συμβάντα ) του Πυροσβεστικού Σώματος επειδή ακόμα και τα απαιτούμενα κονδύλια για την προστασία της υγείας και της ζωής μας το βλέπουν ως κόστος που αρνούνται να το αναλάβουν.

Για ένα κόστος που το ύψος του δεν ξεπερνά τις 300.000 Ευρώ αρνούνται πεισματικά τη θεσμοθέτηση και ουσιαστική υλοποίηση κανόνων υγιεινής και ασφάλειας και για τους πυροσβέστες που τίθενται σε άμεσο κίνδυνο.

Η παρουσία τεχνικού ασφαλείας στα συμβάντα που επιχειρούν οι πυροσβεστικές δυνάμεις θα μπορούσε να ελαχιστοποιήσει τις πιθανότητες ανάλογων τραγικών περιστατικών σαν και αυτής που εξελίχτηκε στο Λιμνοχώρι Σερρών.

**Η Ενωτική** **Αγωνιστική Κίνηση Πυροσβεστών απαιτεί για άλλη μια φορά από την κυβέρνηση:**

1. **Να ληφθούν όλα εκείνα τα μέτρα ώστε να καλυφθούν όλες οι ανάγκες της οικογένειας του εκλιπόντος συναδέλφου.**
2. **Την άμεση θεσμοθέτηση όλων των αναγκαίων μέτρων για να μην επαναληφθεί ποτέ ξανά παρόμοιο περιστατικό. Λήψη μέτρων για την ασφάλεια των εργαζόμενων στο Π.Σ. κατά την αντιμετώπιση των συμβάντων, αλλά και λήψη μέτρων για την υγιεινή και ασφάλεια στους χώρους εργασίας των πυροσβεστών.**
3. **Την κάλυψη όλων των αναγκών σε μέσα ατομικής προστασίας.**
4. **Να σταματήσει η ολοένα και μεγαλύτερη εντατικοποίηση της εργασίας μας.**

**Για την Ε.Α.Κ.Π.**

**Η Εκτελεστική Γραμματεία**